**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2021. december 15-i ülésére)

## TÁRGY: KISKŐRÖS, ÁRPÁD UTCA 8. SZÁM ALATTI IRODAHELYISÉG INGYENES HASZNÁLATBA ADÁSA AZ ORSZÁGOS MENTŐSZOLGÁLAT RÉSZÉRE

Az Országos Mentőszolgálat megkereste Kiskőrös város polgármesterét, annak érdekében, hogy az Önkormányzat biztosítson a mentőszolgálat részére helyiséget, a koronavírus kimutatására szolgáló tesztek elvégzéséhez szükséges mintavételi pont működtetésére. A mintavételi ponton azon személyek tesztelésére kerül sor, akik már előzetesen felvették a kapcsolatot háziorvosukkal és a mintavételre a mentőszolgálattal egyeztetett időponttal rendelkeznek.

A Kormány a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelet értelmében az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdet ki.

A koronavírus kimutatására szolgáló tesztek elvégzéséhez szükséges mintavétel az Országos Mentőszolgálat hatáskörébe került.

A kialakult járványügyi helyzetre tekintettel mintavételi pont létesítésére az önkormányzati tulajdonban lévő ingatlanok közül, a haszonkölcsön-szerződés tervezet mellékletét képező Kiskőrös, Árpád u. 8. szám alatti épületben egy külön bejárattal megközelíthető helyiség alkalmas.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11.§ (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül, a nemzeti vagyonról szóló törvényben foglaltakra figyelemmel a Képviselő-testület jogosult.

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2021. december 08.**

 **Domonyi László s.k.,**

 **polgármester**

### HATÁROZAT-TERVEZET

Kiskőrös Város Önkormányzatának Képviselő-testülete

1. egyetért azzal, hogy az önkormányzati tulajdonú, Kiskőrös belterületi 2481 hrsz-on nyilvántartott, természetben 6200 Kiskőrös, Árpád utca 8. szám alatti, a haszonkölcsön szerződés mellékletét képező térképen feltüntetett helyiségeket 2021. november 30. napjától határozatlan időtartamra, ingyenesen az Országos Mentőszolgálat használatába adja a koronavírus kimutatására szolgáló tesztek elvégzéséhez szükséges mintavételi pont működtetésére.
2. felhatalmazza a polgármestert a határozat-tervezet mellékletét képező haszonkölcsön-szerződés megkötésére.

**Felelős:** polgármester

**Határidő:** értelemszerűen